Čovjek biskupa Škvorčevića Vjeroučitelj iz Cernika slavi ratne zločince i Hitlera

Stoji iza objave naslovnice Pavelićeva romana: "Da, to je roman jednog doktora, što je tu sporno?" Stoji i iza ustaškog pozdrava, ali nema, veli, nikakvih emocija prema NDH.

KADA učenicima nižih razreda Osnovne škole Matija Gubac u Cerniku ne predaje o ljubavi prema Bogu, životu od začeća do prirodne smrti i Božjim zapovijedima koje, uz ostalo, nalažu poštovanje života, vjeroučitelj Robert Vujica na Facebooku objavljuje nježne statuse o osuđenim ratnim zločincima poput Tomislava Merčepa i Darija Kordića, propagira negatore ustaških zločina i ustaške pozdrave te citira Protokole sionskih mudraca.

Ukratko, radi sve što i prosječni hrvatski krajnji desničar, pa i više - na primjer, u objavi od 30. lipnja ove godine napisao je "Adolf, sretan imendan", a ispod je netko od njegovih prijatelja komentirao "sretan mu" i dodao dvije Hitlerove fotografije koje je na Vujičinom profilu svatko mogao vidjeti jer je bio javan sve do danas, kada ga je zaključao malo nakon razgovora s nama.

Što se još moglo vidjeti na zidu vjeroučitelja Vujice?

Merčep, Kordić, ustaše...

Merčepove i Kordićeve fotografije, ustaški pozdrav "Za dom spremni", pa brojni iskazi privrženosti osobama koje se uporno trude dokazati da je ustaški režim bio kudikamo bolji nego što je poznato. Našli smo, primjerice, nekoliko fotografija splitskog povjesničara Stjepana Loze, poznatog po ne toliko davno izgovorenom opažanju da su u NDH, zapravo, Srbi provodili genocid nad Hrvatima, a tu su i fotografije Igora Vukića, samozvanog istraživača koji se živ satrao dokazujući da ustaše u Jasenovcu nisu masovno likvidirali ljude, a devedesetih je kao novinar Novog lista vrlo kritički pisao i o proustaškom ekstremizmu, ali i o režimu Franje Tuđmana.

Vjeroučitelj Vujica na Facebooku je citirao i tvrdnju Stjepana Razuma da će "temelj za sigurniju budućnost hrvatskog naroda i njegove države" biti postavljen kada "hrvatski narod u većinskoj mjeri" prihvati "Nezavisnu Državu Hrvatsku kao svoju vlastitu povijest, a političari iz Ustava Republike Hrvatske" izbace ZAVNOH. Pače, piše Stjepan neobična prezimena Razum, a prenosi vjeroučitelj Vujica, Hrvati mogu biti ponosni "na način kako smo u nemogućim uvjetima u vrijeme Drugoga svjetskoga rata ostvarili i tijekom četiri godine sačuvali vlastitu državnost, a nakon 45 godina ponovno ju obnovili i na sjajan način obranili".

Voli Protokole, sumnja u Židove

Vjeroučitelj Vujica citira i Protokole sionskih mudraca, poznatu i zloglasnu izmišljotinu kojom je raspirivana mržnja prema Židovima. Po Vujici, dio plana je i da se "za vrijeme, dok još ne bude bilo bezopasno... odgovorni položaji u državi daju našoj braći Židovima (Angela Merkel, Stjepan Mesić, Ivo Josipović, Donald Tusk, Frans Timmermans)"...

Vujica je objavio i fotografiju prve stranice Liepe plavke, ne baš uspješnog književnog pokušaja Ante Pavelića, a rado dijeli iskaze naklonosti prema Zlatku Hasanbegoviću, Ruži Tomašić, pa jednom tipu s televizije osuđenom zbog kupovanja usluga prostitutki kokainom - ako znate tko je, ok, a ako ne, nije ni bitno... Ima tu i drugih teorija zavjere, skromnih doprinosa borbi protiv "industrije cjepiva"...

Nazvali smo vjeroučitelja, kaže da su to njegove osobne stvari

Bitno je da Vujica ne ostavlja dojam čovjeka kojem biste povjerili dijete na odgajanje. Pod uvjetom da ne želite dobiti malog Maksa Luburića.

Nazvali smo ga i zatekli ga dok je slagao jaslice u crkvi.

"To je moja osobna stvar, nema veze s djecom nikakve. Edukacija je jedna stvar, ovo je nešto drugo, sigurno to nije povezano", rekao nam je na početku razgovora pa otkrio da je on "od Ahmića", dobro zna tamošnje ljude i prilike, a poznaje i Darija Kordića, pravomoćno osuđenog u Haagu zbog ratnih zločina. Kordić mu je, kaže, objašnjavao da nije kriv. "Anto Nobilo i Blaškić su učinili svoje", rekao nam je.

Ne sjeća se Adolfa

Ne sjeća se da je objavljivao išta o Merčepu ni da je Adolfu čestitao imendan. "Nemam pojma, s tim se ne slažem, to uopće nije moje. Nacizam je za svaku osudu, još gori je bio fašizam. Adolfe, sretan ti imendan? Hm, hm, hm, zanimljivo", mrmljao je vjeroučitelj Vujica. No stoji iza objave naslovnice Pavelićeva romana: "Da, to je roman jednog doktora, što je tu sporno?" Stoji i iza ustaškog pozdrava, ali nema, veli, nikakvih emocija prema NDH.

I opet je naglasio kako su sve to njegovi privatni stavovi o kojima šuti pred djecom jer ne stigne im ni svoje gradivo predavati, a kamoli još to. Osim toga, u njegovim su rukama mali učenici, a starijima predaje kolegica, otkrio nam je Vujica.

Toliko o vjeronauku u javnim školama Republike Hrvatske, prema Ustavu - sekularne države.